als_Latn dik_Latn sag_Latn
Nga Xhevdet Shehu
Letra e vajzës së Dritëroit, Elonës, e publikuar dje në internet më preku shumë. Elona flet me një dashuri të pakufishme për babain e saj të shquar duke na njoftuar se ai po “lufton me errësirën”. E kuptoj thellësisht dashurinë dhe vuajtjen e vajzës për babain e saj të shtrenjtë. Është një dashuri tejet njerëzore. Kjo dashuri është virtyt në kohën e sotme të mbushur me lajme të përbindshme dhe kronika të zeza.
Më kujtohen në këto momente vargjet e Naim Frashërit te ‘Fjalët e qiririt”, të cilën Dritëroi e ka shumë për zemër dhe e ka cituar me kënaqësi me qindra herë para admiruesve të tij të shumë si dhe midis shokësh dhe miqsh:
“Kur më shihni se jam tretur,/ Mos pandehni se kam vdekur;/ jam i gjall’ e jam ndë jetë/ jam në dritët të vërtetë…”
Elona alarmohet pak më shumë se duhet. Ajo e di shumë mirë se Dritëroi e ka sfiduar vdekjen me kohë. E kam thënë edhe në një shkrim të para disa muajve se kur e mora njëherë në telefon kur ai pushonte në Pogradec me Sadijen, e pyeta për shëndetin:
“Normal jam, tha Dritëroi. Si kallamat. Fryn një erë e lehtë dhe përkulem, pastaj ngrihem përsëri…”
Dritëroi është ringritur shumë herë. Prandaj, Elona, unë e kuptoj merakun tënd, si bijë për babanë, por më shumë besoj te ringritja e Dritëroit. Besoj se ai do ta mposhtë errësirën për të cilën ti flet.
Vitin e kaluar ai na befasoi të gjithëve pasi theu rekordin duke botuar një vëllim me poezi të freskëta me rastin e 85 vjetorit të lindjes.
Po sa gjëra të tjera ka pa thënë Dritëroi? Shumë, shumë…
Unë e pi kafen thuajse përditë në klubin që mban emrin e tij. Dhe në vend të mirëmëngjesit me djalin e tij, Tanin, shkëmbejmë fjalë për shëndetin e Dritëroit. Ne, miqtë e tij, e dimë, e dimë këtë gjendje të Dritëroit. Sëmundjet janë njerëzore.
Por Dritëroi është ndryshe. Bashkë me miqtë që mblidhen aty, me Ymer Minxhozin, Moikom Zeqon, Xhevahir Spahiun, Luftar Pajën, Rifat Pogën, Mehmetin e Yllin, Lonin e Jorgon, Çimin e Borisin, bisedojmë si të ishte dhe Dritëroi bashkë me ne. E kemi marrë shpesh edhe në telefon dhe atij i bëhet qejfi shumë të komunikojë me miqtë.
Ne miqtë e tij kemi bindjen se Dritëroi do ta mposhtë errësirën, Elona!
Sepse ai e ka mposhtur me kohë errësirën!
PELEGRIN
Unë jam prej kohësh pelegrin
Udhëtar në vendin e shpresës së thyer,
Jam ndarë padashur nga karvani im
Mes shtigjeve nga vapa e shirat gërryer.
Kërkoj karvanin tim në rërë e në shpat
Karvanin që e ka ndërruar drejtimin me kohë,
Ndaj në udhe jam krejt i humbur, jam fillikat
Me shami të grisur lidhur në kokë.
Për ujë buza ime u bë zhur
Dhe syte më shpojnë nga shterrja e lotit
Më duhet të arrijë karvanin e tretur qëkur
Çapitur mes vapës, mes shiut e të fothtit.
Unë jam prej kohësh pelegrin
Shtegtar i karvanit të humbur
Dhe bart në kurriz një premtim
Të dhënë në hirin e gjyshërve të mundur.
Gazeta "Dita"
war_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn oci_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn